CELEX: 52016PC0541
Language: el
Date: 2016-08-26
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ομάδα εμπειρογνωμόνων για την ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) της Οικονομικής Επιτροπής των Ηνωμένων Εθνών για την Ευρώπη

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.8.2016
            COM(2016) 541 final
            2016/0258(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ομάδα εμπειρογνωμόνων για την ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) της Οικονομικής Επιτροπής των Ηνωμένων Εθνών για την Ευρώπη
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Εξέλιξη των κανόνων της ΕΕ και της AETR 
            
            
               Η ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) υπεγράφη από 51 χώρες της Ευρώπης και της Ασίας με σκοπό τη μείωση των φραγμών στη διεθνή οδική κυκλοφορία αγαθών και επιβατών μέσω της εναρμόνισης των κανόνων για τον χρόνο οδήγησης και τις περιόδους ανάπαυσης, συμπεριλαμβανομένων των τεχνικών προδιαγραφών για τον ταχογράφο. 
            
            
               Η εν λόγω πολυμερής συμφωνία εκπονήθηκε υπό την αιγίδα της Οικονομικής Επιτροπής των Ηνωμένων Εθνών για την Ευρώπη (UNECE). Υπήρξε πηγή έμπνευσης για παρεμφερείς κανόνες εντός της Ευρωπαϊκής Ένωσης, και συγκεκριμένα τον κανονισμό (EΚ) 561/2006
                  1
                για τον χρόνο οδήγησης και τις περιόδους ανάπαυσης και τον κανονισμό (EΟΚ) 3821/85
                  2
                σχετικά με τη συσκευή ελέγχου στον τομέα των οδικών μεταφορών. 
            
            
               Το 2006 η ΕΕ καθιέρωσε τον ψηφιακό ταχογράφο ως υποχρεωτική συσκευή ελέγχου για την παρακολούθηση του χρόνου οδήγησης και των περιόδων ανάπαυσης, ο οποίος αντικατέστησε τον αναλογικό ταχογράφο που ήταν σε χρήση από το 1985. Τα συμβαλλόμενα μέρη της AETR συμφώνησαν στη συνέχεια να καθιερώσουν, από το 2011, τον ίδιο ψηφιακό ταχογράφο στα οχήματα που χρησιμοποιούνται στις διεθνείς μεταφορές. Επ’ ευκαιρία συμφώνησαν να παρεμβληθεί στη συμφωνία AETR το νέο άρθρο 22α, το οποίο προβλέπει ότι οι προδιαγραφές του ταχογράφου, μολονότι αποφασίστηκαν μονομερώς από την ΕΕ, χωρίς προηγούμενη διαβούλευση με τα συμβαλλόμενα μέρη μη μέλη της ΕΕ κατά την τροποποίηση του παραρτήματος IB του κανονισμού (EΟΚ) 3821/85, επεκτείνονται αυτομάτως σε όλα τα συμβαλλόμενα μέρη της AETR. 
            
            
               Διαμαρτυρίες συμβαλλόμενων μερών της AETR που δεν είναι μέλη της ΕΕ 
            
            
               Το 2009 η Επιτροπή εξέδωσε τον κανονισμό (EΕ) 1266/2009
                  3
               , ο οποίος πραγματευόταν, μεταξύ άλλων, το αποκαλούμενο «θέμα του ενός λεπτού»
                  4
                (από την 1η Οκτωβρίου 2011) και εισήγαγε δεύτερο αισθητήρα κίνησης (από την 1η Οκτωβρίου 2012). Όλοι οι ταχογράφοι που τοποθετήθηκαν σε οχήματα μετά τις ημερομηνίες αυτές πρέπει ή θα πρέπει να συμμορφώνονται με τις νέες τεχνικές απαιτήσεις. Δυνάμει του άρθρου 22α, τα συμβαλλόμενα μέρη της AETR μη μέλη της ΕΕ υπόκεινται αυτόματα σε αυτές τις νέες υποχρεώσεις. 
            
            
               Ενόψει αυτών των εξελίξεων στην ΕΕ, ορισμένα συμβαλλόμενα μέρη της AETR μη μέλη της ΕΕ εξέφρασαν ολοένα μεγαλύτερη δυσαρέσκειά για τον αυτόματο χαρακτήρα του μηχανισμού του άρθρου 22α, το οποίο κρίνουν αναντίστοιχο και ακατάλληλο για να εξασφαλιστεί εναρμονισμένη εφαρμογή του ψηφιακού ταχογράφου. Το 2011 ζήτησαν από το αρμόδιο όργανο της UNECE –την ομάδα εργασίας για τις οδικές μεταφορές (SC.1)– να ασχοληθεί επίσημα με το θέμα. Ανταποκρινόμενη στο αίτημα αυτό, τον Σεπτέμβριο του 2011, η SC.1 αποφάσισε να δημιουργήσει ομάδα εμπειρογνωμόνων για την AETR, με σκοπό να συζητήσει την υφιστάμενη κατάσταση στην AETR και να υποβάλει προτάσεις τροποποίησης της συμφωνίας.
            
            
               Στη συνεδρίαση της ομάδας εμπειρογνωμόνων του Φεβρουαρίου 2016, τα συμβαλλόμενα μέρη μη μέλη της ΕΕ και η γραμματεία της AETR έθεσαν νομικά εμπόδια στην εφαρμογή, στην περιοχή της AETR, των τεχνικών προδιαγραφών του «ευφυούς» ταχογράφου, που εγκρίθηκαν από την Επιτροπή τον Μάρτιο του 2016 (ο οποίος θα εγκατασταθεί σε φορτηγά που θα λάβουν άδεια κυκλοφορίας από τον Μάρτιο του 2019). Στη 12η συνεδρίαση της ομάδας εμπειρογνωμόνων της AETR, που πραγματοποιήθηκε στις 27 Ιουνίου στη Γενεύη, η Ρωσία κατέθεσε επίσημη πρόταση για την τροποποίηση της ισχύουσας διαδικασίας εφαρμογής των προδιαγραφών του ταχογράφου στην περιοχή της AETR.  Σύμφωνα με αυτή την πρόταση, κάθε μελλοντική τροποποίηση των τεχνικών προδιαγραφών του ψηφιακού ταχογράφου θα ψηφίζεται στην ομάδα εργασίας για τις οδικές μεταφορές της AETR και, σε ένα δεύτερο στάδιο, θα υποβάλλεται στα συμβαλλόμενα μέρη, τα οποία θα μπορούν να εναντιωθούν στο σχέδιο μέτρου εντός περιόδου 6 μηνών. 
            
            
               Αναγκαιότητα κοινής θέσης της ΕΕ στην AETR
            
            
               Το Συμβούλιο εξέδωσε, ήδη το 2013, απόφαση σχετικά με τη θέση την οποία θα λάβει η Ένωση στην ομάδα εμπειρογνωμόνων της AETR
                  5
               .  Στην εν λόγω θέση περιλαμβανόταν ειδικότερα το ζήτημα που αναφέρθηκε παραπάνω, σχετικά με την εφαρμογή των προδιαγραφών για τον ψηφιακό ταχογράφο από τα συμβαλλόμενα μέρη της AETR, καθώς και τροποποίηση της συμφωνίας με σκοπό τη δυνατότητα προσχώρησης της ΕΕ στην AETR. Λαμβανομένων υπόψη των πρόσφατων συζητήσεων στην ομάδα εμπειρογνωμόνων και του γεγονότος ότι η Ρωσία υπέβαλε επίσημη πρόταση για την τροποποίηση της AETR, κρίνεται απαραίτητο το Συμβούλιο να διατυπώσει νέα θέση της ΕΕ ενόψει της προσεχούς συνεδρίασης της ομάδας εμπειρογνωμόνων και της ομάδας εργασίας για τις οδικές μεταφορές, που θα διεξαχθεί στις 24 και 25 Οκτωβρίου 2016.
            
            
               2.ΠΡΟΤΕΙΝΟΜΕΝΕΣ ΤΡΟΠΟΠΟΙΗΣΕΙΣ ΤΗΣ AETR
            
            
               α. Κατάργηση του άρθρου 22α και εφαρμογή της διαδικασίας του άρθρου 22
            
            
               Η διάταξη σχετικά με την «αυτόματη» εφαρμογή των προδιαγραφών του ταχογράφου στα συμβαλλόμενα μέρη της AETR θα πρέπει να καταργηθεί, και, στις μελλοντικές τροποποιήσεις των εν λόγω προδιαγραφών, θα πρέπει να εφαρμόζεται η διαδικασία που προβλέπεται στο άρθρο 22 της AETR. Ωστόσο, η ισχύουσα διαδικασία θα πρέπει να τροποποιηθεί ελαφρώς, ώστε να αποφεύγεται το ενδεχόμενο εναντίωσης στις τροποποιήσεις των προδιαγραφών του ταχογράφου μόνο από το ένα τρίτο των συμβαλλόμενων μερών. 
            
            
               β. Τροποποίηση του άρθρου 14 ώστε να υπάρχει η δυνατότητα προσχώρησης της ΕΕ στην AETR
            
            
               Οι κανόνες που θεσπίστηκαν με την AETR εφαρμόζονται στην εσωτερική έννομη τάξη της ΕΕ.  Η προσχώρηση της ΕΕ στην AETR είναι απαραίτητη για να διασφαλιστεί η εναρμονισμένη ανάπτυξη της νομοθεσίας της ΕΕ και της AETR.   
            
            
               Η τροποποίηση αυτή θα απαιτήσει τροποποίηση του άρθρου 14 της AETR, ώστε να επιτραπεί η συμμετοχή οργανισμών περιφερειακής ολοκλήρωσης. Αυτή καθαυτή η προσχώρηση πρέπει να πραγματοποιηθεί σε ένα δεύτερο στάδιο, με απόφαση του Συμβουλίου κατόπιν πρότασης της Επιτροπής. 
            
            
               γ. Τροποποίηση του άρθρου 10 ώστε να γίνεται αναφορά στον νέο κανονισμό της ΕΕ βάσει του οποίου εγκρίθηκαν οι προδιαγραφές του ευφυούς ταχογράφου, και παρεμβολή νέου τεχνικού παραρτήματος για τις προδιαγραφές 
            
         
         
            
               Η προσθήκη, μέσω τροποποίησης του άρθρου 10 της AETR, αναφοράς στον κανονισμό (ΕΕ) αριθ. 165/2014 και στο παράρτημα ΙΓ του κανονισμού (ΕΕ) 2016/799, που ορίζει τις τεχνικές προδιαγραφές για τον νέο, ευφυή ταχογράφο θα διασφαλίσει ότι οι τελευταίες τεχνολογικές εξελίξεις που εισήχθησαν από τη νομοθεσία της ΕΕ στον τομέα του ψηφιακού ταχογράφου θα υιοθετηθούν και από τα συμβαλλόμενα μέρη της AETR. Η τροποποίηση του άρθρου 10 θα πρέπει να συνοδευτεί από την εισαγωγή στην AETR νέου προσαρτήματος για τις προδιαγραφές του ευφυούς ταχογράφου.
            
            
               3.Νέο άρθρο 10α – Διασύνδεση των εθνικών μητρώων για τις κάρτες οδηγών
            
            
               Για να είναι δυνατή η ανταλλαγή πληροφοριών όσον αφορά τις κάρτες οδηγών, η Επιτροπή ανέπτυξε και εφάρμοσε με επιτυχία το TACHOnet, μια ηλεκτρονική εφαρμογή η οποία επιτρέπει τη διασύνδεση των εθνικών μητρώων για τις κάρτες οδηγών, ώστε να ελέγχεται σε όλη την Ευρώπη η μοναδικότητα των καρτών αυτών και να αποφεύγονται οι απάτες. Η νομική βάση για το TACHOnet είναι ο κανονισμός (ΕΕ) αριθ. 165/2014. Η ομάδα εμπειρογνωμόνων που συνεδρίασε στις 28 Φεβρουαρίου 2014 συμφώνησε ήδη να συμπεριλάβει το άρθρο 10α, βάσει του οποίου τα συμβαλλόμενα μέρη οφείλουν να ανταλλάσσουν με ηλεκτρονικά μέσα πληροφορίες σχετικά με τις κάρτες οδηγών, όπως ισχύει ήδη εντός της ΕΕ. Ωστόσο, το άρθρο 10α δεν έχει ακόμα ενσωματωθεί στη συμφωνία, καθώς κανένα συμβαλλόμενο μέρος δεν ανέλαβε την πρωτοβουλία να κοινοποιήσει την αντίστοιχη τροποποίηση στον Γενικό Γραμματέα των Ηνωμένων Εθνών. Σύμφωνα με το καθήκον της καλόπιστης συνεργασίας που προβλέπεται στο άρθρο 4 παράγραφος 3 της ΣΕΕ, η εν λόγω κοινοποίηση πρέπει να πραγματοποιείται σύμφωνα με τη διαδικασία που περιγράφεται στο άρθρο 21 παράγραφος 1 της AETR.
            
            
            
               4.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Το άρθρο 218 παράγραφος 9 της ΣΛΕΕ ορίζει ότι «Το Συμβούλιο, μετά από πρόταση της Επιτροπής (..), εκδίδει απόφαση (…) για τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».
            
            
               Όσον αφορά την εφαρμοσιμότητα του άρθρου 218 παράγραφος 9 της ΣΛΕΕ, η προβλεπόμενη σε αυτό διαδικασία πρέπει να τηρείται εφόσον πληρούνται οι όροι που προβλέπονται σε αυτό. Οι όροι αυτοί είναι οι ακόλουθοι: α) ο σχετικός τομέας εμπίπτει στην αρμοδιότητα της Ένωσης, β) η θέση της Ένωσης εκφράζεται σε όργανο που συστήνεται βάσει διεθνούς συμφωνίας, όταν το εν λόγω όργανο καλείται να θεσπίσει γ) πράξεις που παράγουν έννομα αποτελέσματα. Έχει διευκρινιστεί από τη νομολογία ότι η συμμετοχή της Ένωσης σε σχετικό όργανο δεν αποτελεί προαπαιτούμενο για την εφαρμογή του άρθρου 218 παράγραφος 9 της ΣΛΕΕ.
            
            
               Επί του παρόντος, όλα τα κράτη μέλη της ΕΕ είναι συμβαλλόμενα μέρη της AETR. Ο κανονισμός (ΕΚ) αριθ. 561/2006 ορίζει ότι η AETR θα πρέπει να εξακολουθήσει να εφαρμόζεται στις οδικές μεταφορές εμπορευμάτων και επιβατών με οχήματα για τα οποία έχει εκδοθεί άδεια κυκλοφορίας σε κράτος μέλος ή σε χώρα που είναι συμβαλλόμενο μέρος της AETR, για το σύνολο της διαδρομής, όταν η διαδρομή αυτή πραγματοποιείται μεταξύ της Ένωσης και μιας τρίτης χώρας, εκτός της Ελβετίας και των χωρών που είναι συμβαλλόμενα μέρη της Συμφωνίας για τον Ευρωπαϊκό Οικονομικό Χώρο, ή μέσω μιας τέτοιας χώρας. 
            
            
            
               
                  Η νομική βάση της προτεινόμενης απόφασης του Συμβουλίου είναι το άρθρο 91 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ.
               
            
            
            
               2016/0258 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ομάδα εμπειρογνωμόνων για την ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) της Οικονομικής Επιτροπής των Ηνωμένων Εθνών για την Ευρώπη
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
         
         
            
               (1)Στην απόφαση της 31ης Μαρτίου 1971 AETR, υπόθεση 22/70, το Δικαστήριο αναγνώρισε ότι το πεδίο εργασίας των πληρωμάτων οχημάτων των οδικών μεταφορών αποτελεί αποκλειστική εξωτερική αρμοδιότητα της Ένωσης. Η αρμοδιότητα αυτή έχει ασκηθεί έκτοτε σε πολυάριθμες νομικές πράξεις που εκδόθηκαν από τον νομοθέτη της Ένωσης, και συγκεκριμένα στον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου
                  6
                και στον κανονισμό (ΕΕ) αριθ. 165/2014 για τους ταχογράφους στον τομέα των οδικών μεταφορών
                  7
               . Δεδομένου ότι το αντικείμενο της AETR εμπίπτει στο πεδίο εφαρμογής του κανονισμού 561/2006, την αρμοδιότητα διαπραγμάτευσης και σύναψης της εν λόγω συμφωνίας έχει η Ένωση. 
            
            
               (2)Στο πλαίσιο της AETR, η Οικονομική Επιτροπή των Ηνωμένων Εθνών για την Ευρώπη έχει συστήσει ομάδα εμπειρογνωμόνων, η οποία έχει αναλάβει να καταρτίζει και να υποβάλλει προτάσεις για την τροποποίηση της AETR, συμπεριλαμβανομένου του άρθρου 22α.
            
            
               (3)Η προσεχής συνεδρίαση της ομάδας εμπειρογνωμόνων για την AETR θα διεξαχθεί στις 24 Οκτωβρίου 2016 και η συνεδρίαση της ομάδας εργασίας για τις οδικές μεταφορές θα διεξαχθεί στις 25 Οκτωβρίου 2016. Με την ευκαιρία αυτή, η ομάδα εμπειρογνωμόνων και η ομάδα εργασίας σχεδιάζουν να εξετάσουν προτάσεις που υποβλήθηκαν από τα συμβαλλόμενα μέρη, οι οποίες, αν γίνουν δεκτές από την ομάδα εμπειρογνωμόνων, μπορεί να οδηγήσουν σε τροποποίηση της AETR, αφού ξεκινήσει και ολοκληρωθεί διαδικασία για την αναθεώρηση της AETR. Αυτό θα παράγει έννομα αποτελέσματα, όπως αναφέρεται στο άρθρο 218 παράγραφος 9 της ΣΛΕΕ.
            
            
               (4)Μόλις γίνουν δεκτές οι προτάσεις από την ομάδα εμπειρογνωμόνων, σε δεύτερο στάδιο, τα κράτη μέλη της ΕΕ, ως συμβαλλόμενα μέρη της AETR, υποχρεούνται να συνεργαστούν ώστε να ενεργοποιήσουν τον μηχανισμό για την αναθεώρηση της AETR, σύμφωνα με τον κανονισμό (ΕΟΚ) 2829/77 του Συμβουλίου
                  8
                και σύμφωνα με το καθήκον καλόπιστης συνεργασίας δυνάμει του άρθρου 4 παράγραφος 3 της ΣΕΕ, με την επιφύλαξη απόφασης του Συμβουλίου σύμφωνα με το άρθρο 218 παράγραφος 6, κατά περίπτωση. Οι προτεινόμενες τροποποιήσεις της AETR θα τεθούν σε ισχύ μόνον αφού ολοκληρωθεί η αναθεώρηση της AETR.
            
            
               (5)Για να επιτευχθεί πανευρωπαϊκή εναρμόνιση σε ό,τι αφορά τη συσκευή ελέγχου (καταγραφής δεδομένων) στον τομέα των οδικών μεταφορών (ταχογράφοι), είναι αναγκαίο να τεθεί σε εφαρμογή μία ενιαία διαδικασία λήψης αποφάσεων. Η εν λόγω διαδικασία θα πρέπει να λαμβάνει υπόψη τα συμφέροντα της Ευρωπαϊκής Ένωσης και τα συμφέροντα των τρίτων χωρών που είναι συμβαλλόμενα μέρη της συμφωνίας AETR.
            
            
               (6)Το άρθρο 22α της συμφωνίας AETR προβλέπει ότι τυχόν αλλαγές που επέρχονται στον κανονισμό (EΟΚ) αριθ. 3821/85 του Συμβουλίου όσον αφορά τον ψηφιακό ταχογράφο εφαρμόζονται αυτόματα από όλα τα συμβαλλόμενα μέρη της AETR, χωρίς επίσημη διαβούλευση ή ψηφοφορία. Η μη συμμετοχή των συμβαλλόμενων μερών της AETR στη διαδικασία κατάρτισης και υιοθέτησης τεχνικών προδιαγραφών για τον ψηφιακό ταχογράφο έχει αποτελέσει μείζονα αιτία δυσαρέσκειας μεταξύ ορισμένων εκ των εν λόγω συμβαλλόμενων μερών. Στην ανακοίνωση της Επιτροπής με τίτλο «Ψηφιακός ταχογράφος: Οδικός χάρτης για μελλοντικές δραστηριότητες»
                  9
               , αναγνωρίζεται ότι με τον εν λόγω μηχανισμό διακυβεύεται η ορθή και εναρμονισμένη εφαρμογή του ψηφιακού ταχογράφου από χώρες μη μέλη της ΕΕ που είναι συμβαλλόμενα μέρη. Είναι, επομένως, προς το συμφέρον την Ένωσης να τροποποιήσει τη διαδικασία λήψης αποφάσεων όσον αφορά τους ψηφιακούς ταχογράφους και να προτείνει στην ομάδα εμπειρογνωμόνων τη διαγραφή του άρθρου 22α και την εφαρμογή της διαδικασίας που προβλέπεται στις παραγράφους 1 έως 3 του άρθρου 22 για την τροποποίηση των τεχνικών προδιαγραφών του ψηφιακού ταχογράφου.
            
            
               (7)Δεδομένου ότι τυχόν τροποποιήσεις στις προδιαγραφές του ψηφιακού ταχογράφου δεν θα πρέπει να επηρεάζουν τις αρχές και τη λειτουργία της AETR, επειδή οι προδιαγραφές αυτές θα πρέπει να υπόκεινται μόνο σε τακτικές επικαιροποιήσεις με βάση τις τεχνολογικές εξελίξεις, ο αριθμός των συμβαλλόμενων μερών που δύνανται να γνωστοποιούν την εναντίωσή τους στις εν λόγω τροποποιήσεις θα πρέπει να αυξηθεί από το ένα τρίτο σε τουλάχιστον το ήμισυ του συνόλου.
            
            
               (8)Τα επιχειρήματα υπέρ της προσχώρησης της Ένωσης στην AETR είναι ποικίλα. Πρώτον, η Ένωση έχει αποκλειστική αρμοδιότητα στον τομέα της εργασίας των πληρωμάτων οχημάτων που εκτελούν οδικές μεταφορές, όπως επιβεβαιώθηκε από την απόφαση του Δικαστηρίου στην υπόθεση 22/70. Δεύτερον, η εν λόγω προσχώρηση θα εξασφάλιζε την αποτελεσματική εκπροσώπηση των συμφερόντων της Ένωσης στο πλαίσιο της AETR. Τέλος, οι ιδιαιτερότητες της AETR και της προτεινόμενης διαδικασίας λήψης αποφάσεων αιτιολογούν για ποιον λόγο συμβαλλόμενο μέρος θα πρέπει να είναι η Ένωση αντί των κρατών μελών.  
            
            
               (9)Το άρθρο 14 της AETR επιτρέπει την προσχώρηση μόνο οργανισμών οι οποίοι είναι κράτη μέλη της UNECE ή κράτη που έχουν γίνει δεκτά στην UNECE με συμβουλευτικό ρόλο. Για αυτόν τον λόγο, με σκοπό να επιτραπεί η προσχώρηση της Ένωσης στην AETR, θα πρέπει να προταθεί τροποποίηση του άρθρου 14, ώστε να προβλέπεται η προσχώρηση οργανισμών περιφερειακής ολοκλήρωσης στην AETR.
            
            
               (10)Στο άρθρο 10 της AETR ορίζεται ότι ταχογράφος του οποίου η κατασκευή, εγκατάσταση, χρήση και δοκιμή διεξάγονται σύμφωνα με τον κανονισμό (ΕΟΚ) αριθ. 3821/85 του Συμβουλίου θεωρείται ότι συμμορφώνεται με τις απαιτήσεις της AETR. Η εν λόγω αρχή ισχύει για κάθε τροποποίηση των προδιαγραφών του ταχογράφου, ανεξάρτητα από το εάν αυτή θεσπίζεται με βάση τον κανονισμό (ΕΟΚ) αριθ. 3821/85 ή άλλη νομική πράξη. Ως εκ τούτου, η αρχή αυτή ισχύει για τον κανονισμό (ΕΕ) αριθ. 165/2014, ο οποίος κατήργησε και αντικατέστησε τον κανονισμό (ΕΟΚ) αριθ. 3821/85 του Συμβουλίου, καθώς και για τον εκτελεστικό κανονισμό (ΕΕ) αριθ. 2016/799 της Επιτροπής, που ορίζει τις τεχνικές προδιαγραφές για τον νέο, ευφυή ταχογράφο
                  10
               . Για αυτούς τους λόγους, το άρθρο 10 της AETR θα πρέπει να τροποποιηθεί, ώστε να περιλαμβάνει τις αναφορές στον κανονισμό (ΕΕ) αριθ. 165/2014 και στον εκτελεστικό κανονισμό (ΕΕ) αριθ. 2016/799 της Επιτροπής, που θα τεθούν σε εφαρμογή από τις 15 Ιουνίου 2019, και όχι στον κανονισμό (ΕΕ) αριθ. 3821/85 του Συμβουλίου. Επιπλέον, θα πρέπει να ενσωματωθεί νέο παράρτημα στην AETR, στο οποίο θα περιλαμβάνονται οι διατάξεις του εκτελεστικού κανονισμού (ΕΕ) αριθ. 2016/799 της Επιτροπής και κάθε άλλη επακόλουθη προσαρμογή στην τεχνική πρόοδο.
            
            
               (11)Το πιστοποιητικό έγκρισης για ψηφιακούς ταχογράφους που προσαρτάται στην AETR θα πρέπει να τροποποιηθεί έτσι ώστε να μπορεί να χρησιμοποιείται για την έγκριση των ευφυών ταχογράφων και των εξαρτημάτων τους.
            
            
               (12)Με βάση τα παραπάνω, είναι απαραίτητο να εγκριθεί η παρούσα απόφαση σχετικά με τον καθορισμό της θέσης της Ένωσης στην ομάδα εμπειρογνωμόνων για την ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) και στην ομάδα εργασίας για τις οδικές μεταφορές,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               1)Η θέση της Ένωσης στην ομάδα εμπειρογνωμόνων για την ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) και στην ομάδα εργασίας για τις οδικές μεταφορές ευθυγραμμίζεται με τα παραρτήματα της παρούσας απόφασης και εκφράζεται από τα κράτη μέλη που είναι συμβαλλόμενα μέρη της AETR, τα οποία ενεργούν από κοινού προς το συμφέρον της Ένωσης.
            
            
               2)Τα κράτη μέλη κοινοποιούν τις προτεινόμενες τροποποιήσεις στην ομάδα εμπειρογνωμόνων.
            
            
               3)Τυπικές και ελάσσονος σημασίας αλλαγές της εν λόγω θέσης επιτρέπεται να συμφωνούνται χωρίς να απαιτείται τροποποίηση της θέσης αυτής.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Κανονισμός (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου, ΕΕ L 102 της 11.04.2006, σ. 1
               
               
                  
                     (2)
                  Κανονισμός (ΕΟΚ) αριθ. 3821/85 του Συμβουλίου, της 20ής Δεκεμβρίου 1985, σχετικά με τη συσκευή ελέγχου στον τομέα των οδικών μεταφορών, ΕΕ L 370 της 31.12.1985, σ. 8
               
               
                  
                     (3)
                  Κανονισμός (ΕΕ) αριθ. 1266/2009 της Επιτροπής, της 16ης Δεκεμβρίου 2009, για τη δέκατη προσαρμογή στην τεχνική πρόοδο του κανονισμού (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στον τομέα των οδικών μεταφορών, ΕΕ L 339 της 22.12.2009, σ. 3
               
               
                  
                     (4)
                  Η στρογγυλοποίηση στα 60 δευτερόλεπτα στην καταγραφή του χρόνου οδήγησης σε περίπτωση συχνών και σύντομων στάσεων.
               
               
                  
                     (5)
                  Απόφαση 5826/13 του Συμβουλίου, της 15ης Φεβρουαρίου 2013
               
               
                  
                     (6)
                  ΕΕ L 102 της 11.4.2006, σ. 1.  
               
               
                  
                     (7)
                  Κανονισμός (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου, της 4ης Φεβρουαρίου 2014, για τους ταχογράφους στον τομέα των οδικών μεταφορών, ο οποίος τροποποιεί τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών (ΕΕ L 60 της 28.2.2014, σ. 1.) 
               
               
                  
                     (8)
                  Κανονισμός (EΟΚ) 2829/77 του Συμβουλίου, της 12ης Δεκεμβρίου 1977, περί της θέσεως σε ισχύ της ευρωπαϊκής συμφωνίας «περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR)», ΕΕ L 334 της 24.12.1977, σ. 11.  
               
               
                  
                     (9)
                  COM(2011) 454 final 
               
               
                  
                     (10)
                  ΕΕ L 139 της 26.5.2016, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.8.2016
            COM(2016) 541 final
            ΠΑΡΑΡΤΗΜΑΤΑ
            της πρότασης απόφασης του Συμβουλίου σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ομάδα εμπειρογνωμόνων για την ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) της Οικονομικής Επιτροπής των Ηνωμένων Εθνών για την Ευρώπη
            
               
         
         
            
               ΠΑΡΑΡΤΗΜΑ I
            
            
               Τροποποίηση του άρθρου 22 και διαγραφή του άρθρου 22α
            
            
               1.
                     Το άρθρο 22 τροποποιείται ως εξής:
            
            
               α)
                     Στο άρθρο 22, οι παράγραφοι 1 και 2 αντικαθίστανται από το ακόλουθο κείμενο:
            
            
               «1.
                     Τα προσαρτήματα 1, 1Β, 1Γ και 2 του παραρτήματος της παρούσας συμφωνίας μπορούν να τροποποιούνται με τη διαδικασία που προβλέπεται στο παρόν άρθρο. 
            
            
               2.
                     Κατόπιν αιτήματος συμβαλλόμενου μέρους, κάθε προτεινόμενη τροποποίηση των προσαρτημάτων 1, 1Β, 1Γ ή 2 του παραρτήματος της παρούσας συμφωνίας εξετάζεται από τη βασική ομάδα οδικών μεταφορών της οικονομικής επιτροπής για την Ευρώπη.
            
            
               β)
                     Η παράγραφος 4 αντικαθίσταται από το ακόλουθο κείμενο:
            
            
                  «4.
                     Η τροποποίηση γίνεται αποδεκτή εάν, εντός περιόδου έξι μηνών από την ημερομηνία κοινοποίησης, ο αριθμός των αρμόδιων υπηρεσιών των συμβαλλόμενων μερών που δηλώνουν στον Γενικό Γραμματέα την αντίθεσή τους στην τροποποίηση δεν υπερβαίνει το ήμισυ του συνόλου αυτών. 
            
            
               γ)
                     Προστίθεται νέα παράγραφος 6:
            
            
               «6.
                     Αν πρόταση για την τροποποίηση του προσαρτήματος 1Β ή 1Γ της παρούσας συμφωνίας απαιτεί τροποποίηση άλλων διατάξεων της συμφωνίας, οι τροποποιήσεις των προσαρτημάτων 1Β ή 1Γ δεν μπορούν να τεθούν σε ισχύ πριν από την ημερομηνία έναρξης ισχύος των  τροποποιήσεων των άλλων αυτών διατάξεων σύμφωνα με το άρθρο 21. Αν, σε μια τέτοια περίπτωση, οι τροποποιήσεις των προσαρτημάτων 1Β ή 1Γ υποβάλλονται συγχρόνως με τις τροποποιήσεις που αφορούν άλλες διατάξεις της συμφωνίας, η ημερομηνία έναρξης ισχύος τους θα είναι η ημερομηνία που προκύπτει από την εφαρμογή της διαδικασίας που προβλέπεται στο άρθρο 21.»
            
            
               2.
                     Το άρθρο 22α διαγράφεται.
            
            
               
            
               ΠΑΡΑΡΤΗΜΑ II
            
            
               Τροποποίηση του άρθρου 14
            
            
            
               Το άρθρο 14 τροποποιείται ως εξής:
            
            
               α)
                     Μετά  την παράγραφο 1, παρεμβάλλεται η ακόλουθη παράγραφος 1α:
            
            
               «1α.
                     Η παρούσα συμφωνία είναι επίσης ανοιχτή προς υπογραφή από οργανισμούς περιφερειακής ολοκλήρωσης. Για τους σκοπούς της παρούσας συμφωνίας, ως "οργανισμός περιφερειακής ολοκλήρωσης" νοείται κάθε οργανισμός ο οποίος απαρτίζεται από κυρίαρχα κράτη μιας συγκεκριμένης περιφέρειας και ο οποίος έχει αρμοδιότητα σε ορισμένα θέματα που διέπονται από την παρούσα συμφωνία και έχει δεόντως εξουσιοδοτηθεί να υπογράφει και να επικυρώνει, να αποδέχεται και να εγκρίνει την παρούσα συμφωνία ή να προσχωρεί σε αυτήν.
            
            
               Ο εκπρόσωπος οργανισμού περιφερειακής ολοκλήρωσης συμβαλλομένου μέρους της συμφωνίας ψηφίζει με τις ψήφους των κρατών μελών που τον απαρτίζουν, χωρίς να απαιτείται η παρουσία τους κατά την ψηφοφορία.»
            
         
         
            
               β)
                     Η παράγραφος 5 αντικαθίσταται από το ακόλουθο κείμενο: 
            
            
               «5.
                     Σε σχέση με κάθε κράτος ή οργανισμό περιφερειακής ολοκλήρωσης που επικυρώνει την παρούσα συμφωνία ή προσχωρεί σε αυτήν μετά την κατάθεση του ογδόου εγγράφου επικύρωσης ή προσχώρησης κατά την παράγραφο 4 του παρόντος άρθρου, η συμφωνία αρχίζει να ισχύει εκατόν ογδόντα ημέρες μετά την κατάθεση από το συγκεκριμένο κράτος ή οργανισμό περιφερειακής ολοκλήρωσης του οικείου εγγράφου επικύρωσης ή προσχώρησης.»
            
            
               
            
               ΠΑΡΑΡΤΗΜΑ III
            
            
               Τροποποίηση του άρθρου 10 
            
            
            
               Στο άρθρο 10, η παράγραφος 3 αντικαθίσταται από το ακόλουθο κείμενο:
            
            
               «3.
                     Για τα οχήματα για τα οποία εκδίδεται άδεια κυκλοφορίας για πρώτη φορά μέχρι τις 14 Ιουνίου 2019, συσκευή ελέγχου που συμμορφώνεται με τον κανονισμό (ΕΟΚ) αριθ. 3821/85 του Συμβουλίου, της 20ής Δεκεμβρίου 1985, και με το προσάρτημα 1B της παρούσας συμφωνίας όσον αφορά την κατασκευή, την εγκατάσταση, τη χρήση και τη δοκιμή, θεωρείται ότι συμμορφώνεται με τις απαιτήσεις της παρούσας συμφωνίας. 
            
            
               Για τα οχήματα για τα οποία εκδίδεται άδεια κυκλοφορίας για πρώτη φορά από τις 15 Ιουνίου 2019, συσκευή ελέγχου που συμμορφώνεται με τον κανονισμό (ΕΕ) αριθ. 165/2014, της 4ης Φεβρουαρίου 2014, και με το προσάρτημα 1Γ της παρούσας συμφωνίας όσον αφορά την κατασκευή, την εγκατάσταση, τη χρήση και τη δοκιμή, θεωρείται ότι συμμορφώνεται με τις απαιτήσεις της παρούσας συμφωνίας.»
            
            
               
            
               ΠΑΡΑΡΤΗΜΑ IV
            
            
               Προσάρτημα 1Γ
            
            
            
               Το παράρτημα IΓ του εκτελεστικού κανονισμού (ΕΕ) 2016/799 της Επιτροπής παρεμβάλλεται ως προσάρτημα 1Γ στο παράρτημα της AETR.
            
            
               
            
               ΠΑΡΑΡΤΗΜΑ V
            
            
               Πιστοποιητικό έγκρισης για προϊόντα σύμφωνα με το προσάρτημα 1Β/1Γ
            
            
            
               Το κεφάλαιο III του προσαρτήματος 2 «III. Πιστοποιητικό έγκρισης για προϊόντα σύμφωνα με το προσάρτημα ΙΒ» αντικαθίσταται από το ακόλουθο κείμενο:
            
            
               «III. Πιστοποιητικό έγκρισης για προϊόντα σύμφωνα με το προσάρτημα 1Β/1Γ (1)
            
         
         
            
               Μόλις προβεί σε έγκριση, το συμβαλλόμενο μέρος χορηγεί στον αιτούντα πιστοποιητικό έγκρισης, το οποίο συντάσσεται σύμφωνα με το παρακάτω υπόδειγμα. Τα συμβαλλόμενα μέρη χρησιμοποιούν αντίγραφα του παρόντος εγγράφου για να κοινοποιήσουν στα υπόλοιπα συμβαλλόμενα μέρη τις εγκρίσεις που χορήγησαν ή τις τυχόν ανακλήσεις.
            
            
               Πιστοποιητικό έγκρισης για προϊόντα σύμφωνα με το προσάρτημα 1Β/1Γ (1)
            
            
               Όνομα της αρμόδιας υπηρεσίας
                     
            
            
               Κοινοποίηση σχετικά με  (2):
            
            
               την έγκριση
            
            
               την ανάκληση έγκρισης
            
            
               μοντέλου συσκευής ελέγχου
            
            
               εξαρτήματος συσκευής ελέγχου (3)
            
            
               κάρτας οδηγού
            
            
               κάρτας συνεργείου
            
            
               κάρτας επιχείρησης
            
            
               κάρτας επιθεωρητή
            
            
               Αριθ. έγκρισης
                     
            
            
               (1)Σήμα κατασκευής ή εμπορικό σήμα
                     
            
            
               (2)Ονομασία του μοντέλου
                     
            
            
               (3)Όνομα του κατασκευαστή
                     
            
            
               (4)Διεύθυνση του κατασκευαστή
                     
            
            
               (5)Υποβλήθηκε για έγκριση στις………………………………………
            
            
               (6)Εργαστήριο ή εργαστήρια δοκιμών
                     
            
            
               (7)Ημερομηνία και αριθ. εκθέσεων………………………………………..
            
         
         
            
               (8)Ημερομηνία έγκρισης
                     
            
            
               (9)Ημερομηνία ανάκλησης της έγκρισης
                     
            
            
               (10)Μοντέλο(α) του εξαρτήματος(άτων) της συσκευής ελέγχου με το(τα) οποίο(α) 
            
            
                   το εξάρτημα πρόκειται να χρησιμοποιηθεί…………………………………….
            
            
               (11)Τόπος
                     .
            
            
               (12)Ημερομηνία…………………………………………………………….
            
            
               (13)Προσαρτημένα περιγραφικά έγγραφα……………………………….
            
            
               (14)Παρατηρήσεις (και επίθεση μολυβδοσφραγίδων, εάν απαιτείται)…………
            
            
               
                  ………………………………………………………………………..
               
               
                  ………………………………………………………………………..
               
            
            
            
                  
                     
                     
                     
                     
                     
                     
                     
                     ………………………..
            
            
                  
                     
                     
                     
                     
                     (Υπογραφή)
            
            
               (1) Διευκρινίστε εάν πρόκειται για το προσάρτημα 1B ή 1Γ
            
            
               (2) Συμπληρώστε τα αντίστοιχα τετραγωνίδια
            
            
               (3) Διευκρινίστε το σχετικό εξάρτημα στην κοινοποίηση